കെ എസ് ആര് ടി സി ബസ് സ്റ്റാന്ഡിലെ ബെവ്കോ ഔട്ട്ലെറ്റ് ചര്ച്ച തുടരുന്നുവെന്ന് ഗതാഗത മന്ത്രി നിയമസഭയില് തിരുവനന്തപുരം: കെ എസ് ആര് ടി സിയുടെ ബസ് സ്റ്റാന്ഡുകളില് ബെവ്കോ ഔട്ട്ലെറ്റുകള് സ്ഥാപിക്കുന്നത് സംബന്ധിച്ച് ചര്ച്ച തുടരുകയാണെന്ന് ഗതാഗത മന്ത്രി ആന്റണി രാജു നിയമസഭയില് അറിയിച്ചു. ഒഴിഞ്ഞു കിടക്കുന്ന സ്ഥലങ്ങളില് ഔട്ട്ലെറ്റിനുള്ള സാധ്യത പരിശോധിക്കുകയാണെന്നും ബെവ്കോയുമായി ചര്ച്ച തുടരുന്നുവെന്നും മന്ത്രി രേഖാ മൂലം നിയമസഭയെ അറിയിക്കുകയായിരുന്നു. കെ എസ് ആര് ടി സി ബസ് സ്റ്റാന്ഡുകളില് ഔട്ട്ലെറ്റുകള് സ്ഥാപിക്കാനുള്ള നീക്കത്തിനെതിരെ വ്യാപക പ്രതിഷേധം ഉയര്ന്നതോടെയാണ് മറ്റുവഴികള് ആലോചിക്കുന്നത്.എന്നാല് ഔട്ട്ലെറ്റുകള് തുടങ്ങാനുളള നടപടിയെ മണ്ടന് തീരുമാനം എന്നാണ് പ്രതിപക്ഷനേതാവ് വി ഡി സതീശന് വിശേഷിപ്പിച്ചത്. എന്നാല് കെ എസ് ആര് ടി സിക്ക് ടിക്കറ്റേതര വരുമാനം കണ്ടെത്തുന്നതിനാണ് ഒഴിഞ്ഞ സ്ഥലങ്ങളില് ബെവ്കോ ഔട്ട്ലെറ്റുകള് തുടങ്ങാനുള്ള നീക്കമെന്നാണ് അധികൃതര് പറയുന്നത്.